Ο **Γιάκομπ Όχτερφελτ** (ολλανδικά: **Jacob Ochtervelt**, Ρόττερνταμ, 1634 - Άμστερνταμ, 1682) ήταν Ολλανδός ζωγράφος της Χρυσής Ολλανδικής Εποχής στη ζωγραφική.

Βιογραφία
---------

Ο Γιάκομπ Όχτερφελτ γεννήθηκε στο Ρόττερνταμ και βαπτίστηκε στην Αναμορφωμένη Εκκλησία της πόλης την 1η Φεβρουαρίου 1634. Πατέρας του ήταν ο εργαζόμενος σε γέφυρα Λούκας Χέντρικς, ο οποίος είχε χαμηλή οικονομική επιφάνεια. Η οικογένεια είχε άλλους τρεις γιους, δύο από τους οποίους πέθαναν εργαζόμενοι ως ναυτικοί, ο ένας στις Δυτικές Ινδίες και ο άλλος επιστρέφοντας από εκεί. Είχε, επίσης, τρεις θυγατέρες, μια από τις οποίες παντρεύτηκε ναυτικό.

Ο Όχτερφελτ ήταν ζωγράφος της Χρυσής Ολλανδικής Εποχής στη ζωγραφική, σύγχρονος με τους Γιοχάνες Βερμέερ, Χέραρντ τερ Μπορχ και Ρομέυν ντε Χόοχ. Παρά το ότι ήταν παραγωγικός καλλιτέχνης, αγνοήθηκε από τους τρεις κυριότερους βιβλιογράφους τέχνης του 17ου αιώνα, Αντρέ Φελιμπιάν (André Félibien), Γιοάχιμ φον Σάντραρτ (Joachim von Sandrart) και Ροζέ ντε Πιλ (Roger de Piles). Τον αναφέρει, όμως, ο Άρνολντ Χαουμπράκεν, βιογράφος των ζωγράφων της Χρυσής Ολλανδικής εποχής στη ζωγραφική, ο οποίος έγραψε ότι "Ο Γιάκομπ Όχτερφελτ ήταν μαθητής του Νικολάες Μπέρχεμ, κατά το ίδιο διάστημα με τον Πίτερ ντε Χόοχ, ο οποίος είχε αποκτήσει φήμη για τους πίνακες που απεικόνιζαν διαλόγους σε εσωτερικούς χώρους με ευγενείς κυρίους και κυρίες, αλλά χωρίς να προσθέτει προοπτική στο παρασκήνιό τους, κάτι που χρειάζεται μαθηματική επίγνωση και ικανότητα". Ο τρόπος που διατυπώνεται το παραπάνω σχόλιο αφήνει τον αναγνώστη σε αμφιβολία ως προς το αν ήταν ο Όχτερφελτ ή ο ντε Χόοχ που υστερούσε στην προοπτική του παρασκηνίου. Σύμφωνα με την ύστερη βιογραφία του Άμπραχαμ Γιάκομπ φαν ντερ Άα, το ύφος του ήταν παραπλήσιο με του Χέραρντ τερ Μπορχ ή του Χάμπριιλ Μέτσου και, εκτός του ότι μοιραζόταν το εργαστήριο του Μπέρχεμ με τον ντε Χόοχ, διατελούσε μαθητής του Φρανς φαν Μίρις του πρεσβύτερου.

Ο Όχτερφελτ ήταν τέσσερα ή και περισσότερα χρόνια μικρότερος από τον ντε Χόοχ και πιθανότατα ξεκίνησε την εκπαίδευσή του με τον Μπέρχεμ ενωρίτερα, ίσως γύρω στο 1649 ή 1650. Ο πρώτος γνωστός χρονολογημένος πίνακάς του, *Κυνηγοί και βοσκοί σε τοπίο*, του 1652, (σήμερα στην Κρατική Πινακοθήκη του Κέμνιτς (Γερμανία)), συγκρίνεται με πίνακες του Μπέρχεμ, του Γιαν Μπάπτιστ Βέινιξ και του προκατόχου του στο Ρόττερνταμ, Λούντολφ ντε Γιονγκ.

Σύμφωνα με το Ολλανδικό Ίδρυμα Ιστορίας της Τέχνης (RKD) δραστηριοποιήθηκε στο Χάαρλεμ ενώ μαθήτευε στον Μπέρχεμ και αργότερα μετοίκησε στο Ρόττερνταμ (1655 - 1672), όπου μαθήτευσε στον ντε Γιονγκ. Δεν είναι γνωστό πότε έγινε μέλος στη Συντεχνία του Αγίου Λουκά του Ρόττερνταμ, ωστόσο εμφανίστηκε ως υποψήφιος για κάποιο αξίωμα στη Συντεχνία (χωρίς να εκλεγεί) τον Οκτώβριο του 1667. Το ίδιο έτος μίσθωσε μια κατοικία στην *Hoogstraat* (Χόοχστραατ) του Ρόττερνταμ έναντι του ποσού των 190 γκίλντερς ανά έτος. Στις 10 Ιουλίου 1672 ο Όχτερφελτ και η σύζυγός του παρέστησαν ως μάρτυρες σε βάπτιση στο Ρόττερνταμ, αλλά αργότερα το ίδιο έτος μετοίκησαν στο Άμστερνταμ. Ο πίνακάς του - ομαδικό πορτρέτο *Τέσσερις έφοροι στο Άσυλο Λεπρών του Άμστερνταμ* (σήμερα στο Ρέικσμουζεουμ χρονολογείται το 1674. Η οικογένεια έζησε σε διάφορες περιοχές του Άμστερνταμ ως τον θάνατο του καλλιτέχνη το 1682 (τάφηκε την 1η Μαΐου). Η χήρα του επέστρεψε έκτοτε στο Ρόττερνταμ, όπου απεβίωσε το 1710.

Είναι γνωστοί περίπου 100 πίνακές του, οι οποίοι εμφανίζουν σημαντικές διαφορές ως προς την ποιότητα και το εκλεκτικό τους ύφος, γεγονός που, σύμφωνα με τον Walter Liedke, ανακλά την πραγματική εικόνα στην αγορά έργων τέχνης εκείνη την εποχή.

Φωτοθήκη
--------

* Έργα του Γιάκομπ Όχτερφελτ
* Πλανόδιοι μουσικοί στο κατώφλι σπιτιού. Μουσείο Τέχνης Σαιντ Λούις.Πλανόδιοι μουσικοί στο κατώφλι σπιτιού. Μουσείο Τέχνης Σαιντ Λούις.
* Ιχθυοπώλης στην πόρτα σπιτιού. Mauritshuis, ΧάγηΙχθυοπώλης στην πόρτα σπιτιού. Mauritshuis, Χάγη
* Το μάθημα σχεδίου. Rheinisches Landesmuseum, ΒόννηΤο μάθημα σχεδίου. Rheinisches Landesmuseum, Βόννη
* Οικογενειακό πορτρέτο. Μουσείο Καλών Τεχνών ΒουδαπέστηςΟικογενειακό πορτρέτο. Μουσείο Καλών Τεχνών Βουδαπέστης
* Οι παίκτες ταβλιούΟι παίκτες ταβλιού
* Η Σερενάτα. Ιδιωτική συλλογήΗ Σερενάτα. Ιδιωτική συλλογή
* Αγοράζοντας σταφύλια. Μουσείο Ερμιτάζ, Αγία ΠετρούποληΑγοράζοντας σταφύλια. Μουσείο Ερμιτάζ, Αγία Πετρούπολη
* Η ερωτική επιστολή. Μητροπολιτικό Μουσείο Τέχνης (Νέα Υόρκη)Η ερωτική επιστολή. Μητροπολιτικό Μουσείο Τέχνης (Νέα Υόρκη)
* Μουσική συντροφιά σε εσωτερικό χώρο. Μουσείο Τέχνης ΚλήβελαντΜουσική συντροφιά σε εσωτερικό χώρο. Μουσείο Τέχνης Κλήβελαντ

Δείτε επίσης
------------

* Ζωγραφική της ολλανδικής Χρυσής Εποχής
* Κατάλογος Ολλανδών ζωγράφων

Παραπομπές
----------

1. 1 2 3 4  *Ολλανδικό Ίδρυμα Ιστορίας της Τέχνης*. rkd.nl/nl/explore/artists/60219. Ανακτήθηκε στις 12  Ιουλίου 2017.
2. ↑  *Art UK*. jacob-ochtervelt. Ανακτήθηκε στις 13  Οκτωβρίου 2015.
3. ↑  «Jacob Ochtervelt». (Αγγλικά) *Union List of Artist Names*. 500017045.
4. ↑  *artist list of the National Museum of Sweden*. 12  Φεβρουαρίου 2016. kulturnav.org/9ddd0fa5-6dc3-4011-83e9-738a7b6c60e2. Ανακτήθηκε στις 28  Φεβρουαρίου 2016.
5. 1 2 3 4 5 6 7  Walter A. Liedke, *Dutch Paintings in the Metropolitan Museum of Art*, εκδ. The Metropolitan Museum of Art, New York, σελ. 530 κ.ε.
6. ↑  KURETSKY, SUSAN DONAHUE (1973). «The Ochtervelt Documents». *Oud Holland* **87** (2/3): 125. doi:10.2307/42717410.
7. ↑  (Ολλανδικά) Jakob Ugtervelt Biography in *De groote schouburgh der Nederlantsche konstschilders en schilderessen* (1718) υπό Άρνολντ Χαουμπράκεν, επιμέλεια από την Ψηφιακή Βιβλιοθήκη για την Ολλανδική Λογοτεχνία
8. ↑  UCHTERVELT (Jacob) in Van der Aa
9. ↑  Museum Thyssen - Bornemisza, *Jacob Ochterfelt*
10. 1 2  Jacob Ochtervelt[*νεκρός σύνδεσμος*] στο RKD

Δείτε επίσης
------------

* Ζωγραφική της ολλανδικής Χρυσής Εποχής
* Κατάλογος Ολλανδών ζωγράφων

Εξωτερικοί σύνδεσμοι
--------------------

* Jacob Ochtervelt on Artnet

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 57410801
* **Europeana**: agent/base/39213
* LCCN: n79023408
* ISNI: 0000 0000 8239 6192
* GND: 118786687
* SUDOC: 241932033
* BPN: 96922695
* ULAN: 500017045
* NLA: 36568937
* NKC: ola2002161327
* BNE: XX1728998
* KulturNav: id
* RKD: 60219

 |

 |

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Τέχνη
* Πύλη:Ζωγραφική
 |

 |